**ΡΑΤΣΙΣΜΟΣ**

Ρατσισμός: είναι η ιδεολογία που πρεσβεύει τη φυσική ανισότητα των ανθρώπων, τη διάκρισή τους δηλαδή σε ανώτερους και κατώτερους με κριτήριο κάποια χαρακτηριστικά.

Στερεότυπο: είναι η αντίληψη που αφορά τα χαρακτηριστικά των μελών μιας ομάδας (έθνους, επαγγελματικής τάξης κτλ.) και η οποία έχει γίνει αποδεκτή και αναπαράγεται από το κοινωνικό σύνολο χωρίς λογικό έλεγχο και κριτική επεξεργασία (δηλαδή αυθαίρετα).

**ΜΟΡΦΕΣ ΡΑΤΣΙΣΜΟΥ**

**Φυλετικός** **ρατσισμός**: η ιδεολογία που υποστηρίζει την ανωτερότητα της λευκής φυλής και, συνεπώς, το δικαίωμά της να κυριαρχεί πάνω στις άλλες.

**Εθνικός** **ρατσισμός/εθνικισμός**: η πεποίθηση της υπεροχής ενός έθνους έναντι των άλλων εθνών, τα οποία θεωρούνται κατώτερα. Στρέφεται ενάντια στους αλλοεθνείς και τις μειονότητες, με τον ισχυρισμό ότι αποτελούν εθνική απειλή.

**Κοινωνικός ρατσισμός**: οι διακρίσεις σε βάρος κοινωνικών ομάδων ή ατόμων που έχουν συγκεκριμένα γνωρίσματα. Οι διακρίσεις αυτές συνδέονται με τα κοινωνικά στερεότυπα και οδηγούν σε άνιση και δυσμενή μεταχείρισή τους λόγω των ιδιαίτερων βιολογικών ή κοινωνικών χαρακτηριστικών τους (π.χ. γυναίκες, ανάπηροι, αλλόθρησκοι).

**ΚΡΙΤΗΡΙΑ ΚΟΙΝΩΝΙΚΩΝ ΔΙΑΚΡΙΣΕΩΝ**

🡪Το φύλο: παρά τη νομική κατοχύρωση της ισοτιμίας των δύο φύλων, στην ελληνική κοινωνία επιβιώνουν ακόμη και σήμερα προκαταλήψεις και υποτιμητικοί χαρακτηρισμοί για το ρόλο και την αξία της γυναίκας (π.χ. σπάταλη, φλύαρη, γκρινιάρα, αδύναμη, πονηρή, κουτσομπόλα). Αντίθετα, στον άνδρα αποδίδονται θετικά γνωρίσματα (π.χ. εργατικός, σοβαρός, υπεύθυνος, γενναίος, δυνατός, σοβαρός).

🡪Το επάγγελμα: η διαδεδομένη αντίληψη για την ανωτερότητα της πνευματικής εργασίας έναντι της χειρωνακτικής οδηγεί σε υποτίμηση των ανθρώπων που ασκούν τεχνικά επαγγέλματα.

🡪Το μορφωτικό επίπεδο: συνήθως, οι τίτλοι σπουδών θεωρούνται σύμβολα κοινωνικού κύρους και ανωτερότητας.

🡪Η οικονομική κατάσταση: η οικονομική δύναμη/επιφάνεια, πολλές φορές, καθορίζει τη στάση μας απέναντι στους ανθρώπους.

🡪Οι θρησκευτικές πεποιθήσεις: η αυστηρή προσήλωση σε ένα θρησκευτικό δόγμα συχνά αποτελεί πηγή προκαταλήψεων σε βάρος άλλων θρησκειών, οι οποίες θεωρούνται κατώτερες και «απειλή».

🡪Οι προσωπικές επιλογές: όσοι υιοθετούν μια συμπεριφορά που αποκλίνει από την κοινωνικά αποδεκτή στιγματίζονται και υφίστανται τον αποκλεισμό και την περιθωριοποίηση.

🡪Η υγεία: τα άτομα που αντιμετωπίζουν προβλήματα υγείας (π.χ. κινητικές δυσκολίες, νοητική υστέρηση, χρόνιες ασθένειες) δε συμμετέχουν ισότιμα στα κοινωνικά αγαθά (π.χ. μόρφωση, εργασία, ψυχαγωγία). Ο φόβος που προκαλεί η ιδιαιτερότητά τους οδηγεί συχνά στον οίκτο, την περιφρόνηση, την απομόνωση και την υποτίμηση των ικανοτήτων τους.

**ΑΙΤΙΕΣ ΤΗΣ ΡΑΤΣΙΣΤΙΚΗΣ ΣΥΜΠΕΡΙΦΟΡΑΣ**

**1**.Η ανεργία και οι οικονομικές δυσκολίες εξωθούν κάποιους ανθρώπους σε ξενοφοβία και εχθρική στάση απέναντι σε άτομα άλλης φυλής ή εθνικότητας. Έτσι, πολλοί πιστεύουν ότι οι μετανάστες απειλούν τα συμφέροντά τους και ότι ευθύνονται για την ανεργία και την εγκληματικότητα.

**2.**Η μαζική έλευση (=ερχομός) μεταναστών και προσφύγων των τελευταίων χρόνων δημιουργεί την ανησυχία σε πολλούς ανθρώπους ότι απειλείται η εθνική ομοιογένεια και η πολιτιστική ταυτότητα των Ελλήνων (κίνδυνος εθνικής και πολιτιστικής αλλοτρίωσης).

**3.**Η οικονομική εκμετάλλευση «δικαιώνεται» και «νομιμοποιείται» με την υποτίμηση του εκμεταλλευόμενου από τον εκμεταλλευτή (π.χ. αντιμετώπιση της μαύρης φυλής).

**4.**Η κρίση των ηθικών αξιών που παρατηρείται στις σύγχρονες καταναλωτικές και ανταγωνιστικές κοινωνίες οδηγεί στην αναλγησία και την απάνθρωπη συμπεριφορά. Ο άνθρωπος δεν αντιμετωπίζεται ως αυταξία (= απόλυτη και αυθύπαρκτη αξία) αλλά ως μέσον. Δυστυχώς, η ανθρώπινη οντότητα αξιολογείται με κριτήριο το χρώμα, τη θρησκεία, τον πλούτο κτλ.

 **5.**Κάποιοι πολιτικοί επιλέγουν τη ρατσιστική προπαγάνδα και καλλιεργούν στο λαό τον εθνικισμό και αισθήματα ανωτερότητας, μισαλλοδοξίας και φόβου, για λόγους ψηφοθηρικούς δηλ. για να αυξήσουν την επιρροή τους στο κοινωνικό σώμα. Άλλοτε, χρησιμοποιούν το ρατσισμό, για να αποπροσανατολίσουν τους πολίτες από τα πραγματικά τους προβλήματα.

**6**.Η οικογένεια, οι κοινωνικές συναναστροφές, τα μ.μ.ε., συχνά και το σχολείο αναπαράγουν και μεταβιβάζουν προκαταλήψεις και στερεότυπα, που ριζώνουν στην αδιαμόρφωτη παιδική ψυχή, στη συνείδηση των νέων και τους ακολουθούν σε όλη τους τη ζωή. Ειδικά τα μμε αποδίδουν αβασάνιστα αρνητικούς χαρακτηρισμούς και στιγματίζουν άτομα και ομάδες (όλες οι γυναίκες είναι αδύναμες, όλοι οι Αλβανοί είναι κακοποιοί κτλ.).

**7**.Το χαμηλό μορφωτικό επίπεδο και η έλλειψη παιδείας εμποδίζουν τον άνθρωπο να κρίνει και να αντισταθεί στις προκαταλήψεις, το φανατισμό και τη χειραγώγηση. Η απουσία κριτικής σκέψης και ανθρωπιστικής παιδείας ευνοεί τη διάδοση του φανατισμού και μισάνθρωπων θεωριών, όπως αυτή του ρατσισμού.

**8.**Κάποιοι συμπλεγματικοί άνθρωποι επιδιώκουν την αυτοεπιβεβαίωσή τους και νιώθουν ανώτεροι με τον υπερτονισμό των αρνητικών στοιχείων των άλλων και την υποτίμηση της προσωπικότητάς τους. Η ψευδαίσθηση της υπεροχής συγκαλύπτει τις ανασφάλειές τους και επιδρά ανακουφιστικά στην ψυχή τους.

**9**.Κάθε νέο και διαφορετικό στοιχείο εκλαμβάνεται ως εχθρικό και απορρίπτεται εκ των προτέρων (ψυχολογικό αίτιο).

**10.**Ορισμένα έθνη (π.χ. Έλληνες, Άγγλοι, Γάλλοι, Αμερικανοί) πέτυχαν να δημιουργήσουν ένα λαμπρό πολιτισμό, οπότε αισθάνονται περηφάνια γα την καταγωγή τους. Έτσι, υποτιμούν τους άλλους λαούς και τους αντιμετωπίζουν με υπεροψία, έστω κι αν το άλλοτε ένδοξο έθνος τους έχει χάσει πλέον την αίγλη, τη δύναμή του κτλ.

**ΕΠΙΠΤΩΣΕΙΣ ΤΟΥ ΡΑΤΣΙΣΜΟΥ**

**1.**Ο ρατσισμός περιορίζει την πνευματική ελευθερία του ανθρώπου. Θολώνει την κρίση, συσκοτίζει τη σκέψη του, του αφαιρεί την ικανότητα να κρίνει αντικειμενικά, άρα τον κάνει ευάλωτο στη χειραγώγηση.

**2.**Όπου επικρατεί ο ρατσισμός, η εκμετάλλευση των αδυνάτων από τους δυνατούς είναι σύνηθες φαινόμενο (χαμηλά ημερομίσθια, ανασφάλιστη εργασία κ.ά., γενικά καταστρατήγηση των εργασιακών δικαιωμάτων).

**3.**Τα άτομα που υφίστανται το ρατσισμό αισθάνονται έντονη πικρία και απογοήτευση, η αυτοεκτίμησή τους μειώνεται, αντιμετωπίζουν έντονα ψυχολογικά αδιέξοδα, βιώνουν την απόρριψη, τον αποκλεισμό και την περιθωριοποίηση.

**4.**Οι ηθικές αξίες, όπως η ελευθερία, η ισότητα, η δικαιοσύνη, ο αλληλοσεβασμός καταπατούνται.

**5.**Πληθαίνουν τα φαινόμενα αδικίας και εκμετάλλευσης (φυσικά σε βάρος αδύναμων ατόμων ή κοινωνικών ομάδων).

**6.**Καλλιεργείται κλίμα μίσους, φανατισμού, μισαλλοδοξίας αλλά και αντεκδίκησης (από τα θύματα του ρατσισμού), που διαταράσσει τις ανθρώπινες σχέσεις και δημιουργεί το φαύλο κύκλο της βίας, των κοινωνικών συγκρούσεων και της τρομοκρατίας. Άρα, πλήττεται η σταθερότητα και η συνοχή της κοινωνίας.

**7.**Ο ρατσισμός υπονομεύει το δημοκρατικό πολίτευμα, γιατί αντίκειται στις θεμελιώδεις δημοκρατικές αρχές (ισότητα, αξιοπρέπεια, ανεκτικότητα, ανεξιθρησκία, ατομικές ελευθερίες, διάλογος, ίσες ευκαιρίες κ.ά.) και επιτρέπει την καταστρατήγηση των ανθρώπινων δικαιωμάτων.

**8.**Δηλητηριάζει τις σχέσεις των λαών. Συντηρεί και αναμοχλεύει ιστορικά μίση, οξύνει τις εθνικές και θρησκευτικές αντιπαραθέσεις, υπονομεύει τη συνεργασία με τα άλλα κράτη. Έτσι, η παγκόσμια ειρήνη καθίσταται επισφαλής.

**9.**Ο ρατσισμός αποτελεί εμπόδιο για τη γενικότερη πρόοδο και την εξέλιξη σε όλους τους τομείς, αφού πολλοί άνθρωποι παραγκωνίζονται (λόγω της αναξιοκρατίας), τα προσόντα και οι δεξιότητές τους δεν αξιοποιούνται και η κοινωνία στερείται την προσφορά τους.

**ΠΡΟΤΑΣΕΙΣ ΓΙΑ ΤΗΝ ΑΝΤΙΜΕΤΩΠΙΣΗ ΤΟΥ ΡΑΤΣΙΣΜΟΥ**

Η αντιμετώπιση του ρατσισμού αποτελεί αναγκαιότητα, εάν θέλουμε να διαμορφώσουμε έναν κόσμο ανθρωπιάς, δικαιοσύνης και ειρήνης. Η ευθύνη ανήκει σε όλους, άτομα, φορείς αγωγής, κυβερνήσεις και διεθνείς οργανισμούς. Πιο συγκεκριμένα, επιβάλλεται:

**1.Άτομο: ανθρωπιστική και δημοκρατική στάση ζωής**: Κάθε άνθρωπος φέρει ευθύνη για την ηθική του εξέλιξη και την πνευματική του καλλιέργεια. Οφείλει, λοιπόν:

* Να αναπτύξει την κρίση, τη σκέψη και τον προβληματισμό του, ώστε να αντιστέκεται στις σκοταδιστικές απόψεις του ρατσισμού.
* Να καταβάλλει προσωπική προσπάθεια, προκειμένου να καταπολεμήσει τις προκαταλήψεις του.
* Να διαπνέεται από πνεύμα ευαισθησίας και αλληλεγγύης προς τις ευαίσθητες κοινωνικές ομάδες.
* Να συμμετέχει ενεργά σε προγράμματα εθελοντισμού ενάντια στο ρατσισμό.

**2.Οικογένεια:** Οι γονείς έχουν χρέος να αποτελούν πρότυπα ηθικής, ανθρωπιστικής συμπεριφοράς και κοινωνικής συνείδησης. Ο διάλογος με τα παιδιά τους, η ενίσχυση της κριτικής σκέψης τους και η διαπαιδαγώγηση με τις ανθρωπιστικές αρχές (σεβασμός της διαφορετικότητας κτλ.) αποτελούν σημαντικά μέσα, ώστε τα παιδιά να αποκτήσουν άμυνα/αντιστάσεις στη ρατσιστική προπαγάνδα.

**3.Παιδεία των ανθρωπίνων δικαιωμάτων.**

* Διαμόρφωση σκεπτόμενων ανθρώπων: ανάπτυξη της κριτικής ικανότητας, προσεκτική αξιολόγηση των πληροφοριών, μελέτη των μεθόδων που χρησιμοποιεί η προπαγάνδα, αποκάλυψη των στόχων που υπηρετεί, ώστε να μπορούν οι νέοι να αντιστέκονται στις ρατσιστικές προκαταλήψεις.
* Καλλιέργεια της φιλοπατρίας, όχι του εθνικισμού.
* Διάπλαση της νεανικής ψυχής με ανθρωπιστικές αξίες: την ελευθερία, την ισοτιμία, την αγάπη, τη φιλία, την αλληλεγγύη, το σεβασμό προς το συνάνθρωπο και την αξιοπρέπειά του, την ανεκτικότητα απέναντι στη διαφορετικότητα.
* Οργάνωση πολιτιστικών προγραμμάτων και δραστηριοτήτων που αφυπνίζουν την ευαισθησία και το ενδιαφέρον των νέων για το πρόβλημα της ρατσιστικής βίας.

**4.Πολιτεία: ενίσχυση της δημοκρατίας και του κράτους πρόνοιας.**

* Διασφάλιση της ισονομίας των πολιτών, της αξιοκρατίας και των ατομικών δικαιωμάτων.
* Προγράμματα ένταξης μεταναστών και προσφύγων στην ελληνική κοινωνική και οικονομική ζωή.
* Μέριμνα για ναρκομανείς, αποφυλακισμένους, άτομα με ειδικές ανάγκες και, γενικά, για τις ευάλωτες κοινωνικές ομάδες, ώστε να περιοριστούν τα φαινόμενα κοινωνικού αποκλεισμού.

**5.Διεθνής κοινότητα (κυβερνήσεις και οργανισμοί).**

* Συνεργασία και παρέμβαση της διεθνούς κοινότητας για την προστασία των εθνικών, θρησκευτικών, κοινωνικών κτλ. μειονοτήτων. Επιβολή αυστηρών κυρώσεων στα αυταρχικά καθεστώτα που καταπατούν τα ανθρώπινα δικαιώματα.
* Εκστρατείες ενημέρωσης, αφύπνισης, κινητοποίησης των πολιτών.

**5.Κινητοποίηση επιφανών προσώπων** (πνευματικών ανθρώπων, πολιτικών, ιερωμένων, καλλιτεχνών, αθλητών κ.ά.), οι οποίοι έχουν χρέος να αποτελέσουν πρότυπα για τον απλό πολίτη, μεταδίδοντας μηνύματα αγάπης προς το συνάνθρωπο, συμμετέχοντας σε αντιρατσιστικές δράσεις, προσφέροντας συμπαράσταση στα θύματα του ρατσισμού.

**6.Τα μ.μ.ε**. οφείλουν να προβάλλουν υγιή πρότυπα, να προωθούν τις ανθρωπιστικές αρχές και αξίες, να μην καλλιεργούν την ξενοφοβία. Με ντοκιμαντέρ, ρεπορτάζ, συζητήσεις και αναλύσεις του φαινομένου, καλούνται να συμβάλουν ώστε να ευαισθητοποιηθεί κάθε πολίτης και να αντιληφθεί πόσο υποβιβάζει την ανθρώπινη προσωπικότητα ο ρατσισμός.